Appèlhof staan Coligny-mans se aansoek toe | Maroela Media
Die appèlhof in Bloemfontein het Pieter Doorewaard en Phillip Schutte se aansoek om verlof tot appèl teen hulle skuldigbevinding aan moord en vonnis Woensdag toegestaan.
AfriForum het vroeër aangedui dat hy die mans se appèlaansoek sal finansier nadat die enigste ooggetuie in die moordsaak, Bonakele Pakisi, na bewering teenoor vier verskillende persone erken het dat hy in sy getuienis in die hof gelieg het. Pakisi het getuig hy het gesien hoe Doorewaard en Schutte die tienerseun van 'n bewegende bakkie afgooi.
Frik van Tonder, die mans se prokureur, het gesê die appèlhof het bevind dat Doorewaard en Schutte mag appelleer – en wel ook direk na dié hof. Dit beteken hulle hoef nie terug te keer na die hooggeregshof vir die appèlaansoek nie.
Van Tonder het gesê hulle moet nou kennis gee dat hulle voortgaan met die aansoek.
Die volgende stap sou wees om weer aansoek te doen om borgtog, hangende die finalisering van die saak in die appèlhof, het hy gesê.
Kallie Kriel, uitvoerende hoof van AfriForum, het destyds gesê sy organisasie verwag dat die regter in die saak nie bereid sou wees om verlof tot appèl toe te staan nie, aangesien hy moeilik sou erken dat hy "ernstig misgetas het" in sy aanvanklike besluit om die twee mans aan moord skuldig te bevind.
Kriel het gesê dat AfriForum die twee mans se regskoste om die hoogste hof van appèl te petisioneer ook sal finansier om te verseker dat geregtigheid geskied en te verhoed dat onskuldige mense verkeerdelik in die tronk beland.
"Ek is vol vertroue dat die twee mans se skuldigbevinding aan moord uiteindelik op grond van die beskikbare getuienis ter syde gestel sal word," het Kriel toe gesê.
Vervolgingsgesag vra redes vir besluit oor borgtog in Kroonstad-moord
Dankie hoop die Prok en Advokate kan hul twee nou uit die tronk kry. Gaan Barry Roux en Gerrie Nel die saak hanteer
Ek hoop alles gaan reg loop vir die 2 mans en wanneer sal die appelhof wees
Baie bly vir hulle. Geregtigheid moet seëvier.
Om vas te byt is swaar maar moenie moed opgee nie. God sal die Regter wees vir al die betrokke idiote in hierdie bitterlik onregverdige mistasting van reg en geregtigheid. Weereens weet ons nie hoekom dit juis met julle moes gebeur nie. Daar gaan duisende vrae deur mens se kop. Glo en vertrou net en jul gebede sal verhoor word. Ons is almal op ons knieë saam met julle. Sterkte…